विश्वका करिब एक सयभन्दा बढी देशमा चार सय एकभन्दा बढी शिक्षकका पेसागत संघ–संस्थाको सहभागितामा मनाइने यस दिवसमा उत्कृष्ट शिक्षकलाई सम्मानका साथै शिक्षा क्षेत्रमा देखिएका जल्दाबल्दा मुद्दाहरुबारे उजागर र बहस गरिने परम्परा छ । युनेस्को र अन्तर्राष्ट्रिय श्रम संगठनले संयुक्तरुपम शिक्षकहरुको सेवासुविधाको स्तर र आधार घोषणा गरेको दिन ५ अक्टोवर १९६६ लाई आधार मानेता पनि ५ अक्टोवर १९९४ देखि विश्व शिक्षक दिवसको रुपमा मनाउँदै आएको हो । कतिपय देशहरुमा आफ्नो राष्ट्रिय ख्याति प्राप्त व्यक्तिहरुको योगदानका दिनहरुमा पनि यो दिवस मनाउने गरेको पाइन्छ । नेपाल र भारतमा गुरुपूर्णिमाको दिनमा पनि शिक्षकहरुको सम्मान गर्ने चलन परम्परादेखि चल्दै आएको छ । शिक्षक परिवर्तनको संवाहक हुन् । शिक्षण पेसा सबै पेसाको जननी हो । किनकि शिक्षकले डाक्टर, इन्जिनियर, वकिल, प्रशासक आदि उत्पादन गर्दछन् । तथापि कतिपय अवस्थामा आफैंले जन्माएका पेसाका पदाधिकारीबाट शिक्षक प्रताडित भएको गुनासो स्वयं शिक्षकबाटै सुनिन्छ । यस्तो विडम्बनापूर्ण अवस्थाले शिक्षकमैत्री विद्यालय निर्माणमा तगारोका रूपमा रहेको छ ।
